钦定古今图书集成/明伦汇编/交谊典/第071卷 > 宋册府元龟 > 《秋日饯陆道士陈文林序》前人
## 钦定古今图书集成/明伦汇编/交谊典/第071卷 > 宋册府元龟 > 《秋日饯陆道士陈文林序》前人

陆道士将游西辅，康庄指浮气之关；陈文林言返东
吴，修途走落星之浦。维舟镜水，藉兰叶以开筵；绁骑
金堤，泛榴花而祖道。于时赤熛纪节，青女司晨，霜雁
御芦，举宾行而候气；寒蝉噪柳，带凉序以怆情。加以
山接太行，耸羊肠而飞盖；河通少海，疏马颊以开津。
登高切送归之情，临水感逝川之叹。既而嗟别路之
难驻，惜离樽之易倾。虽蒙邑荃蹄，已忘言于道术；而
陟阳风雨，贵抒情于咏歌。各赋一言，俱成四韵，庶几
别后，用畅离忧云尔。